CELEX: 32017D0319
Language: hu
Date: 2017-02-21 00:00:00
Title: A Tanács (EU) 2017/319 végrehajtási határozata (2017. február 21.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról

24.2.2017   
            
            
               HU
            
            
               Az Európai Unió Hivatalos Lapja
            
            
               L 47/7
            
         A TANÁCS (EU) 2017/319 VÉGREHAJTÁSI HATÁROZATA
   (2017. február 21.)
   Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikkére,
   tekintettel az Európai Bizottság javaslatára,
   mivel:
   
               (1)
            
            
               A 2006/112/EK irányelv 285. cikke szerint azok a tagállamok, amelyek nem éltek a 67/228/EGK második tanácsi irányelv (2) 14. cikkében megállapított lehetőséggel, adómentességet adhatnak a hozzáadottértékadó (héa) megfizetése alól azoknak az adóalanyoknak, amelyek éves árbevétele legfeljebb 5 000 EUR. Az említett tagállamok degresszív adókedvezményeket nyújthatnak azoknak az adóalanyoknak, amelyek éves árbevétele meghaladja a tagállam által az adómentesség alkalmazására megállapított felső határt.
            
         
               (2)
            
            
               A 2013/677/EU tanácsi végrehajtási határozat (3) útján a 2006/112/EK irányelv 285. cikkétől való eltérő intézkedés (a továbbiakban: az eltérő intézkedés) keretében Luxemburg engedélyt kapott arra, hogy eltérést alkalmazzon és 2016. december 31-ig adómentességet biztosítson azon adóalanyoknak, amelyek éves árbevétele nem haladja meg a 25 000 EUR-t.
            
         
               (3)
            
            
               A Bizottság által 2016. szeptember 26-án iktatott levélben Luxemburg felhatalmazást kért az eltérő intézkedés 2017. január 1-jétől történő meghosszabbítására, és ugyanakkor az értékküszöb 25 000 EUR-ról 30 000 EUR-ra való emelésére.
            
         
               (4)
            
            
               A Bizottság 2016. október 4-én kelt leveleiben tájékoztatta a többi tagállamot Luxemburg kérelméről. A Bizottság 2016. október 5-én kelt levelében értesítette Luxemburgot arról, hogy birtokában van a kérelem elbírálásához szükséges valamennyi információnak.
            
         
               (5)
            
            
               A Luxemburg által benyújtott információk alapján potenciálisan 970 további adóalany élhetne az eltérő intézkedés lehetőségével a 2006/112/EK irányelv XI. címének 2–6. fejezetében rögzített héakötelezettségeinek csökkentése érdekében. Ezzel csökkenne az adóhatóságra a kisvállalkozások ellenőrzése és az adóbeszedés kapcsán nehezedő teher is.
            
         
               (6)
            
            
               Tekintettel arra, hogy az eltérő intézkedés következtében csökkenni fognak a kisvállalkozásokat érintő héakötelezettségek, amelyek a 2006/112/EK irányelv 290. cikkével összhangban továbbra is választhatják az általános héaszabályozás alkalmazását, helyénvaló felhatalmazni Luxemburgot arra, hogy 2019. december 31-ig alkalmazhassa a megnövelt küszöbértéket.
            
         
               (7)
            
            
               Az eltéréseket általában csak korlátozott időre engedélyezik, annak érdekében, hogy megfelelőségüket és hatékonyságukat meg lehessen ítélni. Ezenfelül jelenleg is folyik a 2006/112/EK irányelv – a kisvállalkozásokra vonatkozó különös szabályozást tartalmazó – 281–294. cikkének felülvizsgálata, így lehetséges, hogy 2019. december 31. előtt hatályba lép egy, a héairányelv vonatkozó rendelkezéseit módosító irányelv. A kérelmezett eltérést ezért indokolt időben korlátozni, és hatályvesztésre vonatkozó rendelkezéssel ellátni.
            
         
               (8)
            
            
               Az eltérő intézkedés által elérni kívánt célok megvalósulása, különösen a káros hatások elkerülése és az egyenlő versenyfeltételeket biztosítsa érdekében helyénvaló ezt a határozatot 2017. január 1-jétől alkalmazni. Az eltérő intézkedések visszamenő hatályú alkalmazásának biztosításával az érintett személyek jogos elvárásaikat tiszteletben tartják, mivel az eltérő intézkedések nem befolyásolják a gazdasági szereplők és a magánszemélyek jogait és kötelezettségeit.
            
         
               (9)
            
            
               A Luxemburg által nyújtott információkból kiderül, hogy a küszöbérték megemelésének elhanyagolható hatása lesz a végső fogyasztói szinten beszedett adóbevétel teljes összegére.
            
         
               (10)
            
            
               Az eltérő intézkedés összhangban áll a „Gondolkozz előbb kicsiben!” Európai kisvállalkozói intézkedéscsomag: „Small Business Act” című, 2008. június 25-i bizottsági közlemény célkitűzéseivel.
            
         
               (11)
            
            
               Az eltérő intézkedés nem érinti az Unió héából származó saját forrásait, mivel Luxemburg az 1553/89/EGK, Euratom tanácsi rendelet (4) 6. cikkével összhangban kompenzációs számítást fog végezni.
            
         
               (12)
            
            
               A 2013/677/EU végrehajtási határozatot ezért ennek megfelelően módosítani kell,
            
         ELFOGADTA EZT A HATÁROZATOT:
   1. cikk
   A 2013/677/EU végrehajtási határozat 1. és 2. cikkének helyébe a következő szöveg lép:
   
      „1. cikk
      A 2006/112/EK irányelv 285. cikkétől eltérve Luxemburg felhatalmazást kap arra, hogy mentesítse a héa alól a legfeljebb 30 000 EUR éves árbevétellel rendelkező adóalanyokat.
      2. cikk
      Ez a határozat a róla szóló értesítés napján lép hatályba.
      E határozat rendelkezéseit 2017. január 1-jétől2019. december 31-ig vagy – ha az a korábbi időpont – a 2006/112/EK irányelvnek a kisvállalkozásokra vonatkozó különös szabályozást érintő, a 281–294. cikkét módosító irányelv hatálybalépéséig kell alkalmazni.”.
   
   2. cikk
   Ennek a határozatnak a Luxemburgi Nagyhercegség a címzettje.
   
      Kelt Brüsszelben, 2017. február 21-én.
      
         
            a Tanács részéről
         
         
            az elnök
         
         E. SCICLUNA
      
   
   
      (1)  HL L 347., 2006.12.11., 1. o.
   
   
      (2)  A Tanács 67/228/EGK második irányelve (1967. április 11.) a tagállamok forgalmi adóra vonatkozó jogszabályainak összehangolásáról – a közös hozzáadottértékadó-rendszer struktúrájáról és alkalmazási módjáról (HL 71., 1967.4.14., 1303/67. o.)
   
      (3)  A Tanács 2013/677/EU végrehajtási határozata (2013. november 15.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról (HL L 316., 2013.11.27., 33. o.).
   
      (4)  A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).